Virallinen lehti nro C 013 , 18/01/1999 s. 0094



KIRJALLINEN KYSYMYS P-1819/98 esittäjä(t): W.G. van Velzen (PPE) komissiolle (29. toukokuuta 1998) Aihe: Euroopan komission kannanotto Saksassa ja Ranskassa tehtävien ydinjätekuljetusten valvontaan Viime viikolla ilmeni, että säiliöistä, joissa kuljetetaan saksalaista ydinjätettä muun muassa Ahausissa ja Gorlebenissa sijaitseviin varastoihin sekä Ranskan La Haguessa ja Britannian Sellafieldissa sijaitseviin jälleenkäsittelylaitoksiin, vapautuu säteilyä. Saatujen tietojen mukaan näistä erityisistä Castor-säiliöistä, joita on käytetty 1980 -luvulta lähtien, pääsee ajoittain radioaktiivista säteilyä, ja säteilyarvot ovat säiliöiden ulkopinnalla satoja kertoja laissa sallittuja suuremmat. 1. Ovatko kansalliset viranomaiset tiedottaneet komissiolle tämän ongelman vakavuudesta ja laajuudesta? 2. Millainen on komission vastuu asiassa? 3. Saksalaista ydinjätettä säilytetään muun muassa Ahausissa, aivan Alankomaiden rajan läheisyydessä. Kansanterveydelle aiheutuva vaara on näin ollen rajat ylittävä. Millaisiin toimiin komissio ryhtyy varmistaakseen, että kuljetuksissa käytettävät kuorma-autot ja rautatievaunut ovat jatkuvasti säteilymittausten alaisena, ja valvoakseen, että tiekuljetuksissa ei vapaudu säteilyä ympäristöön? Komission jäsenen Ritt Bjerregaardinkomission puolesta antama vastaus (9. heinäkuuta 1998) Radioaktiivisen jätteen ja säteilytetyn ydinpolttoaineen kuljetuksessa käytetään useantyyppisiä säiliöitä. Mainitun polttoaineen kuljetuksessa Cap de la Hagueen käytettävät säiliöt ovat tyypiltään erilaisia kuin kuljetuksessa Sellafieldiin käytettävät säiliöt, ja molemmat tyypit eroavat Castor-säiliöstä, jota käytetään kyseisten aineiden kuljetuksessa ja varastoinnissa ainoastaan Saksassa. Viimeaikaiset tapahtumat saivat alkunsa tiedoista, joiden mukaan säteilytetyn ydinpolttoaineen kuljetuksessa Cap de la Hagueen käytettävän säiliötyypin ulkopinnalta oli huomattavan useissa tapauksissa löydetty sallitut tasot ylittäviä määriä radioaktiivisia aineita. Lisätietoja löytyy vastauksesta, jonka komissio antoi parlamentin jäsen Undine-Uta Bloch von Blottnitzin esittämään kirjalliseen kysymykseen P-1723/98(1). Cap de la Haguen säiliöiden kontaminaation takia jäsenvaltiot, joita asia koskee, ovat alkaneet tutkia, voiko muuntyyppisissä säiliöissä, mukaan lukien Saksan osalta Castor-säiliöt, mahdollisesti esiintyä samanlaista kontaminaatiota. 1. ja 2. Jäsenvaltiot ovat suoraan vastuussa asiaa koskevan yhteisön lainsäädännön soveltamisesta eikä niillä ole erityistä velvoitetta ilmoittaa komissiolle edellä mainitun kaltaisista tapauksista. Perustamissopimusten valvojan ominaisuudessa komissio on kuitenkin ollut yhteydessä kyseisiin jäsenvaltioihin ja pyytänyt asiasta tietoja. 3. Säiliöiden radioaktiivisesta pintakontaminaatiosta aiheutuisi ihmisille vaaraa ainoastaan, jos joku olisi suoraan kosketuksessa kyseisiin pintoihin tai niiden välittömässä läheisyydessä. Alankomaiden rajan läheisyydessä sijaitsevan Ahausin tilanteesta ei näin ollen aiheudu mahdollista rajat ylittävää ongelmaa. Tähän mennessä saaduista kattavista tiedoista käy lisäksi ilmi, että liiallista altistumista ei ole tapahtunut. Perustamissopimusten valvojan ominaisuudessa komissio ei näin ollen ehdota erityisiä toimia kontaminaation seurannan järjestämiseksi jatkossa. (1) EYVL C 402, 22.12.1998, s. 156.